Cesarhanmun/geonobi-data huggingface dataset:
地名: 安邊 (咸鏡道, 都護府)
年: 1467.0

○從事官金順命, 率安邊鄕吏金壽男、內需司奴莫同來, 上御思政殿賜見。 壽男啓曰: "臣以營吏到咸興。 申㴐聞李施愛多殺守令, 會兵備禦。 初, 施愛使咸興人李仲和, 移文留鄕所曰: ‘新觀察使申㴐, 乃亂臣叔舟之子, 亦是姦黨, 彼若徵兵, 可卽殺之。’ 故鄕中品官以至奴隷, 同應殺之。 定平府使李孝碩, 亦爲其邑人所害。" 莫同啓曰: "鄕中人皆云: ‘齎啓書到京者, 輒囚之, 故累次馳啓, 不知去向, 此必姦臣所爲。 汝則本宮奴也, 今所齎書, 若不得啓, 則潛託內宗親, 以達其書。’" 亦尹子雲被脅署名, 及施愛移文咸興留鄕所者也。 其子雲書曰:

○都摠使浚馳啓曰: "臣等本月初一日, 踰鐵嶺到安邊, 休息士馬。 初四日, 發向永興, 據龍興江待變。 咸興人心, 猶未解惑, 數通李施愛, 故先送咸興人, 素所親信者及內需司奴子等, 開陳施愛反狀。 遣先鋒據咸興城, 然後臣等亦待援兵而入。"

○前永興府使金乙孫來肅拜。 初, 永興之民, 聽李施愛言, 欲殺乙孫, 乙孫仰天嘆曰: "義不可爲賊所辱。" 自刎佯死仆地, 府民以爲: "旣死不復加害。" 得不死。 府吏金訥禁止其衆, 使不得擅殺, 但拘之以待官軍。 會, 京邸人石山奉諭書, 頒示曉諭府民, 乃知逆順而放之。 乙孫喉下劍痕猶在, 人皆以得脫爲幸, 至是來告其事。 上召石山及高原奴朴興未、定平奴仲京、安邊奴孝同等, 使就御前, 問其宣布諭書事, 賜石山綿布五十匹, 餘各賜三十匹, 竝免賤。 命吏曹, 特免金訥鄕役, 又令其道, 賞綿布五十匹。
地名: 安邊 (咸鏡道, 都護府)
年: 1470.0

○刑曹三覆啓: "安邊囚私婢若今與物故奸夫黃良衣, 同謀殺本夫金曲山罪, 律該凌遲處死。" 從之。
地名: 安邊 (咸鏡道, 都護府)
年: 1471.0

○刑曹三覆啓: "安邊囚私奴末應金, 從物故弟代松, 殺都致夫妻罪, 律該絞待時。" 從之。
地名: 安邊 (咸鏡道, 都護府)
年: 1474.0

○己亥/受常參, 視事。 同副承旨玄碩圭將刑曹啓本啓曰: "智陵
              齋宮僧洪守奸官婢叔非, 私贈焚修僧料米雜物, 參奉安自義報安邊官黜之, 洪守憤怨謀害自義, 放火於陵室近處, 律該故燒人房屋者斬。" 上問左右, 蓬原府院君
              鄭昌孫對曰: "此律似未合洪守之罪。 若比謀毁山陵、宮闕之律則當矣。" 禮曹判書李承召啓曰: "律所謂故燒人房屋者, 必於其放火處捕之, 不當以此律罪之。 洪守雖云放火山陵, 不卽被捉, 恐是疑獄。" 昌孫曰: "凡故燒者必其捕捉然後斷罪者, 恐其濫及無辜也, 洪守之事, 明白無疑。" 上曰: "洪守非本欲驚動陵寢也, 因私憤欲陷自義也, 其更議啓。"
地名: 安邊 (咸鏡道, 都護府)
年: 1488.0

○乙巳/受常參, 視事。 吏曹正郞鄭錫堅將刑曹啓本啓: "安邊囚私奴義寵謀害本主姜氏, 誣告姜氏與金尙義通奸罪, 律該斬不待時。" 從之。
地名: 安邊 (咸鏡道, 都護府)
年: 1489.0

○鷲城正
              顆來啓曰: "臣有欲啓事。" 上御宣政殿引見。 顆啓曰: "阿陰正奴貴同、石崇還自永安道, 貴同語臣曰: ‘永安道人民相語云: 「觀察使謀叛, 所爲率皆異常。 邀平安監司請相見, 不來, 欲自往見。」 此亦不可知也。 且永興船三隻, 今已到泊安邊。 江原道行幸未便。’ 臣之奴金同亦有是言, 請問之。" 命拿致貴同、石崇、金同, 而金同先至。 上御崇文堂問之, 金同曰: "鐵原奴衆伊語奴云: ‘永安道
              三方、水洞、鐵嶺等處皆行習陣, 不禁入歸人而禁出來人, 形勢荒唐。’ 且奴到伊川縣, 見官廳新造甲五十餘部矣。" 命遣義禁府都事李孟文于鐵原, 拿衆伊來。 下金同于獄。
地名: 安邊 (咸鏡道, 都護府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。
地名: 安邊 (咸鏡道, 都護府)
年: 1502.0

○癸亥/受常參, 朝啓。 承旨李坫啓: "開城府囚私奴亡金打殺介叱同罪, 絞, 三覆。 安邊囚李延徙民逃來罪, 斬待時, 初覆。" 王曰: "依律。" 禮曹參判蔡壽曰: "法雖當死, 情則可矜, 減死何如?" 司諫尹喜孫曰: "近日久廢經筵。 臣等謂, 上體未寧, 故未敢啓請。" 執義鄭麟仁曰: "雖敎云: ‘未寧。’ 每御常參、朝啓, 而近又觀稼東郊。 獨不御經筵, 臣等未解, 請御之。 且山郡陳田, 間歲而耕, 隨耕收稅。 自己酉年量田後, 每年收稅, 民不堪賦, 棄陳田耕瘠薄山田, 請仍舊間(稅)
                〔歲〕
              收稅。" 王曰: "其考之。"
地名: 安邊 (咸鏡道, 都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 安邊 (咸鏡道, 都護府)
年: 1516.0

○丙申/御朝講。 大司諫方有寧, 持平金麟孫啓(忌晨齋)
                〔忌辰齋〕
              、內需司長利事, 領事申用漑亦請革罷, 不允。 上曰: "京外獄囚之難斷者, 下諭外方, 已令馳啓, 京獄罪囚, 亦令抄啓, 當與大臣議之。 聞, 新抄入居人, 不無傷和召災。 實邊之事雖不可廢, 而勒令入居, 冤憫亦多。 其未及入歸者, 徐徐入送, 何如。" 用漑曰: "將觀農事, 而待秋成入送, 然不可不爲也。" 同知事權敏手曰: "咸鏡道若有事, 則軍糧頓無, 而國家曾不以爲念。 今高荊山詳知本道之事, 若下問則可知也。 臣意以謂, 水運軍糧事, 堅執不已, 多數轉入于安邊、永興等官, 則亦可以救荒矣, 慶尙道沿邊各官儲穀則固不多矣, 全羅道沿邊各官, 則國穀多蓄, 推移入送, 可也。" 用漑曰: "今方失農, 令民輸轉爲難, 當廣問處之。" 特進官高荊山曰: "慶尙道之穀, 已轉入咸鏡道者, 二萬五千餘石。 別赴防軍士入去, 則當身及奴一口, 當食國穀, 其道留防軍士所食米豆, 無慮七千餘石, 而本道所納, 則只五千石。 他無可行之策, 故欲轉入南方穀食, 則人有言其不可者。 臣欲由水路試之, 果能轉入二萬五千餘石矣。 京中禁軍如羽林衛、兼司僕、內禁衛等, 合計只六百, 多有爲萬戶、僉使、權管及別赴防者, 若南北有事, 則京軍不可出遣, 將帥必獨往矣。 今者欲屬定虜衛, 而呈無役陳省者, 五百餘人, 此皆精兵。 若盡屬定虜衛, 而勿令番上, 只許裹糧赴防本道, 則可除別赴防之弊, 供饋之費亦從而省, 禁軍又實, 一擧而三得。 今之欲屬定虜衛者, 皆脫漏軍籍, 而或稱業儒, 或屬鄕校, 自以爲雖在閑良, 尙未免赴防, 而無益於己, 故欲屬定虜衛, 而得官職也。 臣意, 今棄此類, 則必不爲本官之役, 閑遊於中間, 屬定虜衛, 則不復回避, 苟有事變, 則得以爲用。" 上曰: "此意果當。" 用漑曰: "全羅、慶尙等道, 庚午倭變時則已矣, 今不可每令赴防也。 令依前例, 謹愼防備, 而其可番上者, 使之番上, 何如?" 荊山曰: "以其道人, 充定虜衛, 則別軍官可無也。 若有緩急, 則此人等雖死不避矣, 其已取才者三百人, 皆請口傳耳。" 用漑曰: "外方軍士, 多有絶戶。 若以此人, 皆爲定虜衛, 則當以何人充絶戶乎。" 上曰: "兩界兵使、軍官及別軍官等有武才卓越者, 當數數入遣, 不然者不可數遣, 邊務甚苦, 而數遣一人未便, 可令均一入送。" 特進官金錫哲, 亦以荊山之啓爲是。 上曰: "禁用惡布, 已有其法, 而民間尙用, 禁不能止。 貧民犯法者, 雖還給其布, 而治罪、徵贖甚重, 不無冤悶。 限五升緜布興用之間, 只屬公惡布, 而勿令徵贖, 何如?" 敏手曰: "當初議時, 棄《大明律》而爲杖一百, 其後更議, 定笞五十。 臣意以爲, 不如法織造者, 其物入官, 乃《大明律》也。 其中稍可用者, 準三十五尺而用之, 甚惡者屬公, 則惡布自絶矣。" 上曰: "不治罪, 而還給惡布, 則不可, 若屬公則自絶矣。" 參贊官金安國曰: "民有惡布, 今一切納于司贍寺, 換授楮貨, 以其布, 或用之於戍卒衲衣, 則惡布自絶, 而楮貨亦通行矣。" 上曰: "願納惡布者, 換給楮貨, 以此立法則可矣, 犯罪屬公而換給, 未便, 還給惡布, 則惡布不絶。 若只令屬公, 而不治罪, 則自不用之矣。 今惡布與正布, 民皆有之, 而用惡布者, 治罪則可矣, 窮民只有惡布, 以之資生, 而每令收贖, 不可矣。" 用漑亦以敏手所啓爲是, 上曰: "一切屬公, 則不無冤悶, 其中尤甚者, 只屬公而不治罪, 則民不冤悶矣。" 荊山曰: "外方選上, 多持惡布上來, 故七月以後, 已令用正緜布, 此布來後, 分揀正惡, 而依上敎屬公, 則惡布自絶矣。" 用漑曰: "退限則又復如是, 民不信法, 須爲劃一之法, 可也。" 上曰: "退限事, 予意亦以爲未便。" 荊山曰: "上敎以入居人冤悶不少, 然實邊之事, 亦不可廢。 臣往咸鏡道時, 入居人三百七戶, 一時入送, 其時尹殷輔爲安接從事官矣。 此則秋節, 預先造家, 官給釜鼎、農牛, 猶或不能安接。 今義州入居人, 須於農隙入送, 而造家等事, 預先措置可也。" 上曰: "入居, 出於不得已也。 新抄入居人, 姑徐入送, 可也。" 金麟孫曰: "敬差官
                【卽推刷入居敬差官。】
              下去八道, 必用刑杖, 應受刑者二三百人, 常聚官門, 不得退去。 因此, 廢農者多, 況推刷, 必終年未畢, 請姑停。" 上曰: "當問于大臣。"
地名: 安邊 (咸鏡道, 都護府)
年: 1517.0

○咸鏡道
              安邊任內永豐縣居, 私婢仇叱非、仇叱德, 其父爲虎所攬, 或執杖亂打, 或挽奪其父, 冒死活父, 孝誠特異, 命旌門、復戶, 賞米四碩。
地名: 安邊 (咸鏡道, 都護府)
年: 1518.0

○諭慶尙道觀察使韓世桓、左道節度使柳湄、水使韓碩、右道節度使成世貞、水使具允愼、全羅道觀察使李彦浩、節度使黃琛、左道水使方輪、右道水使李菤等曰: "國家自祖宗以來, 南方無事幾於百年, 人情狃於昇平之久, 將卒無意戰守之備。 倉卒有變, 縱賊入城, 屠殺殆盡。 主將駐兵不進, 坐受其禍, 庚午之事, 可謂寒心。 無他, 患生於狃安, 變起於所忽也。 今聞自倭寇平定之後, 南邊將士, 下至軍卒, 皆懷侮敵之心, 馴至于今, 十年無事, 人情懈怠, 防戍日弭, 視爲尋常, 不爲之備, 予甚軫念。 倭奴巧詐反側, 雖似羈縻, 如歲遣糧料等事, 累請不得, 外示歸順, 內懷怨懟, 往往發於書契之中, 安保其無凌犯之患乎? 卿其深體予意, 毋恃我强, 毋狃尋常, 如防備等事, 盡心措置, 常如臨敵, 無少懈怠, 俾無後患。 如或委以防備之事, 不加撫恤, 日事侵責, 則反勞我卒, 亦非安邊制敵之策。 量宜處置, 務爲守戌便益。"
地名: 安邊 (咸鏡道, 都護府)
年: 1551.0

○壬申/王希傑書啓, 留中不下, 政院請下史官記之。
                【其書啓曰: "臣因北方人聞, 僧人普雨初與逆瑠之奴僧, 同居于安邊
                  黃龍寺草菴, 及乙巳八月, 逆瑠逃來, 使之穴處巖間, 尋聞國家大索, 懼其及也, 忽移釋王寺。 一日瑠奴持小簡來授普雨, 雨覽訖曰: ‘近無吉日。 汝則退去。’ 居數日, 普雨橐索無儲米, 遂貸于他僧, 而設齋。 如是者非一。 越七八日間, 瑠見獲, 乃避入咸興
                  白雲山云。 普雨旣知情藏匿, 又爲逆賊設齋祈祝, 則兇逆不道之事, 必無所不至。 臣雖道聽, 其包凶逞妖之狀, 所不忍聞, 故敢啓。 其時貸米之僧, 今尙在釋王寺, 而其寺住持, 亦詳知其事云。"】
              政院啓曰: "今見此書啓, 則釋王寺僧人, 亦有知者云。 請付有司推之。" 傳曰: "此必嫉普雨者, 欲陷害而爲此言也。 以道聽塗說之事推之, 則不無後弊。 決不可推也。" 三啓不允。
地名: 安邊 (咸鏡道, 都護府)
年: 1554.0

○甲戌/咸鏡道觀察使李夢弼、北道節度使李思曾馳啓曰: "五月二十二日, 骨幹圍造山堡, 大戰而退。"
                【其狀啓曰:慶興府使南致勗呈內: "今五月二十二日寅時, 骨幹賊胡等, 步騎約四五百, 潛至造山堡城外, 拔去浦港株木, 隱伏窺伺, 故射胡箭, 造作層梯, 攀緣土城, 時擊臺候望軍, 或打或射, 而死傷者無數。 騎賊及步賊, 圍立城外相戰, 至巳時, 將卒俱困, 幾至陷城之際, 有一賊乘白馬, 馳騁東西, 
                    〔持〕
                  弓指視, 諸賊進退, 皆從其令。 助防將崔漢貞, 以片箭射中墜地, 因此退兵。 步賊先退, 乘者皮船畢渡後, 騎賊爲殿, 遂游馬渡江, 不得追捕。 蒼黃之際, 趁不擧烽, 至日晩烟氣相通, 賊胡棄置防牌五十部, 層梯三十稜及長木不知其數, 胡箭一千四十六介。 我軍死者三, 其餘軍官、軍保等二十一人中箭, 不至重傷。" 云。 近來遠近賊胡, 誘聚結黨, 常示欲戰之狀, 至於造山幾被陷沒, 幸賴漢貞之力得免, 極爲寒心。 或乘者皮船, 或騎或步, 直來渡江, 驟至城下, 至設層梯, 將欲越入之際, 城戶之人, 始覺而拒戰, 則常時不謹候望, 致有此變。 慢忽軍機, 莫甚於此。 烽燧軍請推。 本鎭將南致勗, 相拒造山一息餘程, 聞變卽時領軍馳到, 則內以崔漢貞拒戰, 外而援兵挾擊, 賊必狼狽背走, 內外合兵追擊, 則賊又迫於江水, 勢必蒼黃。 乘其勝勢, 幾盡擊獲, 而致勗以主將, 漠然不知, 賊退之後, 泛然追到, 看審相戰之狀, 有同玩愒, 至爲慢忽。 請命依律治罪。 且有旨內: "聞變措置, 常患不及, 南道有武才軍士, 量數加抄, 赴防北道, 內需司奴子及公私賤有武才者, 預爲抄擇, 如有事變, 隨其緩急, 幷令助戰之事。" 當此事變之時, 甚合機宜, 而甲山等十七防所, 以數少軍卒, 一年相遞, 番休之意, 至爲可慮。 只以吉州等四邑能射人, 抄出赴防, 亦爲未便。 南道各官能射人, 一樣抄出輪防, 內需司奴子及公私賤有武才者, 幷以南道預抄擇, 不分緩急, 依他能射人例, 均一赴防, 以紓道內軍卒勤苦之弊。 且下書內: "道內軍糧, 慮或不足, 次次移轉饋餉, 而各官軍資倉米麪, 及去壬子年司贍寺下來綿布, 南道各官貿穀一千六百三十三石五斗, 北道各官所貿田米二千一百六十六石十斗, 當次次移轉矣。" 然臣意以爲, 雖語常不語變。 事變難測, 聚峙軍糧於六鎭一處, 至爲未便。 上項貿穀, 隨匱隨送, 以助不給, 似爲無妨。 且安邊、永豐縣斫伐材木軍, 分給賞役綿布, 只有八同十二匹, 而軍人數無慮八九千餘名。 雖云分給, 必無實惠之理。 請勿分給, 依司贍寺下來綿布例, 分授各官, 從市直貿穀, 以補軍糧, 似爲便益。】
              
            

○癸亥/上御朝講。 知經筵事任權曰: "科擧之事, 自祖宗朝, 已有定規, 今者法條浩煩, 支供多端, 其弊甚鉅。 又於各道, 皆遣京試官, 其爲荒年之費, 亦幾何哉? 如不得已而欲試爲之, 則待豐年爲之, 尙未晩也。" 領經筵事尙震曰: "今者時羅孫,
                【胡人名。】
              獨漏天誅, 每來構釁。 詮聞造山堡被圍之時, 有一胡高聲大呼曰: ‘我乃時羅孫也。 我無得罪於朝鮮, 而擄我三妻。 死者則已矣, 聞一妻生存。 請還給我, 則我無讎怨矣。’ 今來胡女三人中, 必有時羅孫之妻, 而問之則皆諱, 使之嫁夫, 則以死自誓曰: ‘忍結婚於讎人乎?’ 此似烈女之操也。 我國雖存此女, 其何用乎? 昔漢之時, 匈奴爲亂, 以家人女爲公主而給之, 唐
              太宗亦議于房玄齡, 以公主出嫁焉, 皆爲安邊而然也。 此女雖拘留, 不足爲國家之輕重, 則有何嫌於還其土乎?" 參贊官鄭惟吉曰: "當初不作邊釁則善矣, 而使百年昇平之地, 開釁至此者, 以有喜事之人故也。
                【指金舜皋】
              自上其於用人之際, 其難其愼, 有可委者, 則任之專, 而信之篤, 然後乃可以有爲也。 臣曾祖鄭蘭宗, 爲北道節度使, 成廟盡委以北方之事, 臣(袒)
                〔祖〕
              莅軍, 號令嚴明, 不貸下人。 時有不好其所爲者告曰: ‘蘭宗叛。’ 成廟曰: ‘鄭東萊
              
                【鄭蘭宗封東萊君故云。】
              叛乎?’ 旣推其人, 則果誣焉。 成廟命諭之曰: ‘此姦人誣告, 故旣示正刑矣, 卿其安心勿疑。’ 自上苟能得人而任之, 任之而不疑, 則其於備邊, 何難之有?" 尙震曰: "北道之事, 當委遣重臣, 而末世囂囂, 有如告蘭宗之事, 未可知也。 若自淵衷, 擇而委任, 如成廟之待鄭蘭宗, 則庶幾得矣。"
地名: 安邊 (咸鏡道, 都護府)
年: 1561.0

○庚午/上御朝講, 講《通鑑綱目》。 至右衛將軍虞胤、左衛將軍南頓王宗, 俱爲帝所親任, 典禁兵, 直殿內, 多聚勇士, 以爲羽翼。 王導、庾亮, 頗以爲言, 帝待之愈厚, 宮門管鑰, 皆委之。 帝寢疾, 亮夜有所表, 從宗求鑰, 宗不與, 上曰: "亮所表何事耶?" 領經筵事尹元衡曰: "時帝方寢疾, 宗、胤等, 以戚里之人, 直殿內, 多聚勇士, 恐有不測之變, 故夜有所表。 及帝疾篤, 群臣無得進者, 亮疑胤有異謀, 排闥入見, 表意可知。 大抵戚里大臣, 典兵禁中, 多聚勇士, 固爲不可, 而帝王寢疾, 人臣獨入禁中, 尤爲不可也。 以國朝之事言之, 仁宗病革, 尹任三父子入侍, 抱持玉體於中殿隔壁之處。 自古安有如此駭愕之事乎? 明帝寢疾, 宗、胤二人入侍。 如此之事, 自上留念焉。" 上曰: "乙巳年事, 領府事之啓是也。 其時尹任三父子入內, 親扶仁宗玉體, 至大漸之時, 雖欲發言, 而任等使不得發。 此時朝廷大臣、臺諫, 皆陷於奸人術中, 莫敢誰何。 幸賴元勳宰相, 爲宗社除奸, 再安王室, 事非偶然, 而人心不古, 世道漸降, 其時之事, 尙有爲不快之論者云。 至爲可愕。 今者言端適及, 故言之爾。" 尹元衡曰: "宗、胤等事, 雖如彼, 其在禁中舊矣。 尹任之事, 則帝王孰無戚里之人, 而豈可私自入侍, 晝夜抱持玉體乎? 此乃危疑之際, 而任等處中, 與柳灌相應, 使自外取稟, 而欲自內傳位於他處也。 適尹仁鏡爲首相, 故灌不得任意, 語仁鏡曰: ‘嗣王取稟乎?’ 仁鏡曰: ‘正統有在, 何發此言耶?’ 灌謀遂沮。 臣三四年來, 疾病纏緜, 不得入侍經筵, 故頃聞駭愕之言, 未能啓達, 今日入侍, 適有言端, 故啓之。 人心不古, 果如上敎。 乙巳之人, 謀逆情狀, 昭然, 而尙爲邪論曰: ‘尹任, 以謀逆定罪宜矣, 柳灌則論以謀逆不可’ 云。 安有如此駭愕之言乎? 其時自上雖幼沖卽位, 逆類情狀, 無不盡知。 當初臣語任等逆謀于林百齡, 則百齡不信, 夜間相從屢言, 而亦不信。 百齡曰: ‘尹任當仁宗時, 有大、小尹之說, 而一朝失勢, 故有不自安之意, 形迹異常。 主少國疑之時, 不得已去形迹稍異之人可也, 不可以謀逆定罪’ 云。 厥後臺諫, 爲中學一會, 論議不一, 而罷宰相入啓, 只爲竄黜, 而權橃, 乃營救柳灌, 及其鄭順朋之上疏也, 其謀逆之狀, 皆露矣。 其時不以謀逆定罪, 而只爲賜死, 王法苟且矣。 臣見《綱目》, 某王無正統, 而其時有二藩王, 未定所立。 大臣論二王之當否, 及一王卽位, 獄事大起, 死者三百餘人。 彼則名位未定, 擇賢以立之時, 而尙且如是者, 誠以王位至重, 不可有異論故也。 乙巳年則止於賜死, 而人心憤拂, 反以爲未便矣。 金明胤爲京畿監司, 以瑠之事書啓, 而瑠已逃躱。 當尹任子弟推鞫時, 不以謀逆問之, 而李德應供辭, 逆狀已著矣。 繼有尹任之婢子, 逃往安世遇家, 言任等逆狀, 世遇縛致政院問之, 則一一言之。 蓋尹任爲逆謀, 勢必與大臣締結, 而奸狀自露。 非羅織也, 而人心尙以柳灌爲非謀逆, 安有如此之事乎? 爲此論者, 摘發則當治以罪, 但無根之言, 不可指的矣。 邪論尙如此, 臣意以爲, 令政院, 抄出乙巳年定難記, 柳灌與尹任同謀之狀, 曉諭中外, 而後有爲此論者, 則當治之以重法矣。" 金明胤曰: "臣爲京畿監司時, 仁宗未寧。 常時問安, 不得隨參, 而至大漸時, 有二品官, 雖外任, 不可退在之議, 故尙震亦以慶尙監司未赴任, 而入參問安。 至賓天之時, 退去未安, 會在中樞府, 夜, 宮門洞開, 似非常時, 開門遂入闕, 聞尹任三父子入內已久。 非但任等也, 瑠亦入內云, 安有如此驚愕事乎? 臣曾聞瑠與尹任同謀, 有希望於仁宗, 及聞此言, 尤爲驚愕。 其時大臣、臺諫, 非不知其非, 而畏怯奸兇, 莫敢發言。 其後尹任等定罪時, 瑠不與焉。 臣適聞瑠欲逃, 外官啓達似難, 而事關國家, 故敢啓, 而瑠已在逃。 國家僅得捕之耳。" 尹元衡曰: "觀瑠供辭, 任、灌同謀之狀, 與兇徒之招, 不謀而同。 任等竄逐後, 瑠卽逃入安邊山谷中, 朝廷之事, 豈得聞之, 而其招如合符節。 以此言之, 豈有柳灌曖昧之理乎?"上曰: "此言可愕。 三兇同謀, 出於各人供辭者, 於《續武定寶鑑》, 一一可見。 當初恐有邪論, 故頒賜《武定寶鑑》, 而人心尙不定, 安有如此駭愕之事乎? 坡城府院君,
                【尹仁鏡。】
              純正大臣, 發正大之言, 故灌不得任意, 國家賴而扶持, 宗社危而復安, 至爲寒心。 瑠之事亦然, 而光平君
              
                【金明胤。】
              啓之, 卽爲剪除矣。 爲邪論者, 若知其人, 則當以王法正之, 無根之言, 不可指的矣。 抄出定難記, 曉諭中外, 而邪論猶且不止, 則罪之當矣。" 金明胤曰: "末世雖有邪論者, 乃無識之人也。 若有識, 則豈爲邪論乎? 明知其人, 則當示王法, 不可指的, 則固難罪也。 抄出定難記, 曉諭後猶, 有邪論者, 則罪之何惜?" 元衡曰: "人或不知, 故有邪論, 邪論不止, 則年少後進, 不識當時之事, 疑以爲: ‘灌等, 乃一時名重宰相, 豈爲如此事乎?’ 爲此論者, 或宰相或有名望之人, 國家不饒, 治罪爲當, 但今不可的知。 更爲曉諭, 則人皆得知之矣。"
                【是時元衡, 肆行胸臆, 專弄威權, 上意亦厭倦已久, 恩眷日衰, 而李樑新承寵渥, 廣結群小, 進退惟意, 氣焰可畏。 元衡自以爲不大立威勢, 則無以刦制士林, 復振其氣, 乃爲是無形不測之語, 欲更售一網打盡之計, 而上已知其奸, 初無德施之意, 特迫於文定王后, 不得已從之, 故是日也, 止於曉諭中外而已。○林渾者, 九齡之子也。 前爲平安都事, 與監司兪絳有憾, 來卽譖之於尹元衡, 故元衡懷忿啓之。】
              上曰: "柳灌, 自平安監司入相, 亦爲殊常, 而至仁宗大漸時, 逆狀昭昭矣。" 元衡曰: "柳灌發大王大妃不可攝政之論, 言於李霖, 霖言於賓廳。 其意欲使王大妃攝政, 而仍爲謀逆。 安有如此事乎?"
地名: 安邊 (咸鏡道, 都護府)
年: 1583.0

○傳于備邊司曰: "蠢玆小醜, 憑陵大邦, 欲肆蜂䘍之毒, 其應變之策, 規盡悉備。 將師日日分運入送, 此則不須虞也, 但醜虜陸梁, 安知他日大敵不爲繼至? 善後之策, 不可不講。 予有拙計, 列書問下, 可議啓。 此外卿等, 亦宜運籌度奇, 條列書啓。 都巡察使出去前, 幸或與之同議, 故及今如是下書矣。 有人民然後可以戰守, 徙民實邊如何? 兵食足然後, 士卒有所恃, 而勇氣日倍。 慶尙道沿海各官米穀, 舟運達予六鎭, 舟船不通處, 陸路搬運, 民力若不足, 則令宗宰各出牛馬, 亦不妨。 我國之有私奴無理。 當此事變, 雖其主猶當赴賊, 況其奴婢? 安邊以北私奴丁壯, 悉發爲兵, 分番防戍北道, 其代以下三道公賤充給, 或賞以他事何如? 弛採銀之禁, 以裕兵食, 然只許六鎭及甲山, 其他處痛禁何如? 廣開兩界胡馬貿易之路, 且牧場以他官兼監牧, 不爲致意, 別出一官, 專委監牧, 先試于咸鏡道及江華等處何如? 有人才然後百事可爲。 昔晋
              孝武欲求良將, 謝安應以兄子, 宋
              神宗欲求賢才, 程顥以弟爲首。 卿等亦宜各擧所知, 勿嫌親戚, 且令四方旁招俊乂。 所謂悛乂, 乃指智勇之士, 非指遊談迂腐之士也。"
地名: 安邊 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 安邊 (咸鏡道, 都護府)
年: 1595.0

○及第黃赫供曰: "壬辰變初, 王子纔出都城, 沿路守令, 先避王子, 如恐不及。 列邑空虛, 只有鐵原府使金鋏、淮陽府使金鍊光、通川郡守鄭逑等, 禮待王子, 一如平時, 其餘無一人接待, 雖欲侵虐, 其勢末由。 至於屈膝虜庭之言, 千萬無理。 雖極反側無狀之人, 王子尙無他變, 而陪官先自屈膝, 終置王子於何地? 經年陷賊, 前後行事, 有非一二人所見知。 會寧一城之人, 皆前日手縛之徒, 安邊鄕所吏民, 出入往來, 有同平日, 則其時對賊所爲, 若卽推問則可知。 且一時被擄之人, 非獨臣之父子。 如金貴榮則已死難問, 如朝官李弘業ㆍ李蕙ㆍ趙仁徵ㆍ尹仁伯、通事咸廷虎、士子沈怡、庶孽安琢ㆍ金闡等推問, 則亦可得實。 且譯官李愉則隨沈惟敬, 出入釜山賊中; 儒生李盡忠則來往京城, 因謁王子。 其時, 賊坐何處, 臣坐何處, 而用何禮乎, 推問右人, 則此膝屈與否, 立可辨知。 但以僞書一事, 陷此大罪, 其曲折已盡於前供, 而當其王子見逼之際, 賊怒如許, 陪官欲保之心, 何所不至? 拒之, 則金軀禍在不測; 從之, 則朝廷議罪必重。 不得已心生詭計, 對賊之時, 成一僞書, 姑解目前之禍, 而欲使此賊, 不知有我國君臣間行用文字體制, 預防他日難處之患。 又於暗中, 潛寫密狀, 傳達賊情者, 自是囚中不得已之擧, 故李盡忠齎回, 有眞僞二本矣。 若於密狀, 果有如言官所指之字, 則卽就鼎鑊, 萬萬不辭。 其密狀必在於政院, 若令竝與僞書、元本而取考比較, 則情狀立現。 只以李盡忠顚錯妄傳之故, 人言至此。 其時, 王子再三分付于盡忠曰: ‘此狀則僞也, 非眞也’, 而追問竝傳之奇, 卽爲通書于金千鎰曰: ‘此乃一時誑賊之僞書, 非可達之狀也。 千萬勿傳’, 而已無及矣。 推問李盡忠, 則亦可立辨。 割地之事, 臣父子相議, 伊賊所言, 不過恐喝, 當以計却之, 以爲: ‘土地受之天子, 豈敢私與?’ 至於漢置樂浪、臨屯等語爲証, 其後賊亦無言。 且當其天將至, 與行長講和, 淸正移怒王子, 欲怯渡海, 臣密帖于沈惟敬, 請置兩王子及老父, 而願隨謝、徐兩使, 以口舌代斧鉞。 又於在釜山時, 沈惟敬身邊答應官錢思本, 一日以酒肴, 來拜王子, 且求題其扇面于臣, 卽題詩二首曰: ‘海角餘生在, 天西一夢長。 全軀比漢節, 早晩達吾王。’ ‘嬰、臼彼何人, 蘇卿猶不死。 平生起國心, 耿耿唯在此。’ 其時, 王子及一行人, 無不見知, 區區向日之誠, 可以類推。 若移咨沈惟敬, 取考其扇, 則可知情實。 竄謫後事, 則咫尺天威, 不敢容隱。 末世人情, 朝夕萬變, 臣萬死流放之餘, 雖欲爲流毒貽害之事, 俯首聽命, 萬萬無理。 理山隣邑及監司處, 下書覈實則可知。 必稱王子, 恣行胸臆之事, 則當此大亂之後, 王子所在, 極其涼薄, 以臣之憑藉恣行, 誰肯顧念乎? 況恣行必稱等事, 乃宮奴下賤汎濫者之所爲。 臣雖無狀, 稍有知覺, 必不如此。 指使官僕事, 則西北自來謫客新恩之地, 故從前接遇有例, 理山官屬鮮少, 只給小僮一人, 奴婢各一人。 刑杖事, 則若有此事, 昭不可掩, 未知某人受杖, 專不知之。 酒肉酣歌事, 則理山介在江峽之間, 稱十室殘邑。 前郡守孔恂, 上年四月赴任, 當初一二月, 或一二度, 持酒來慰, 八月以後, 絶不來見。 絶域風土不常, 若得薄酒, 自當服藥, 而國破家亡之後, 私禍最慘, 有何一味情興, 而至於日夜酣歌乎? 鷹犬事, 則理山無他魚肉, 只得鷹子一連, 付諸城中相知之人, 使得雉首, 欲爲朝夕之羞。 前後情狀, 不過如此, 竝相考分揀。"
地名: 安邊 (咸鏡道, 都護府)
年: 1616.0

○丙辰三月初一日
              朔辛未備邊司啓曰: "安邊府使李時發, 則自前歷試西北重任, 備諳邊事, 定平府使沈彦明, 亦稍解武事, 雖非武官, 可以堪任。 此兩官則姑勿遞易。 咸興判官、北靑判官、鏡城判官此三邑, 以武弁中有勇略才兼字牧之人, 十分擇差以送爲當。 且韓訒以判官被論, 纔經一二年, 曾無履歷, 驟陞甲山府使。 家居有刃殺奴僕之事, 年少顚妄殘忍之人, 不可授以關防之任, 使僻遠重地, 入於其手, 任其殘虐。 竝爲遞差, 極擇差送似當。 敢啓。" 傳曰: "三邑判官, 姑勿遞, 更觀賊情處置。 韓訒仍授責效。"
地名: 安邊 (咸鏡道, 都護府)
年: 1617.0

○丁巳八月二十九日辛酉午時, 王出御于宣政殿, 引見咸鏡監司權縉、北兵使李守一。 王曰: "北鄙之事, 可虞者非一。 兵力之單弱, 人心之恟懼, 予日夜憂慮, 卿等相議料理, 以舒予北顧之憂。" 
                (權)縉曰: "小臣昔年待罪近密, 自上已燭臣無狀矣。 不意今者當此重任, 如蚊負山, 不知所爲。 大槪前於救荒、流民刷還啓辭中, 略陳其曲折矣, 自上必已洞察。 防禦等事, 臣到彼之後, 可以料理爲之矣。 昔在十年前, 承乏爲御史, 往來本道, (而以年少書生, 未諳首末,) 粗知北邊之事, 而今之形勢, 與前不同。 今年則値此大無, 民失其業, 兵糧匱竭。 李守一以宿將, 三爲本道兵使, 軍民之情, 土地之形, 備知之矣。 其所聞見, 與他將異, 臣等下去之後, 當一心勠力, 而如臣愚劣, 恐未副倚任之責矣。" 王曰: "以廟堂僉擧, 用授是任, 卿其盡心職事。" 王謂
                (李)守一曰: "卿知北路之事云, 未知何如耶?" 守一曰: "小臣再爲兵使, 已經七年。 近因往來人問見, 則今之形勢, 與前不同。 今爲此任, 罔知所爲。 大槪六鎭, 藩胡在時, 則賊之往來, 盡情來告, 一自老酋撤去藩胡之後, 賊之出入, 了不聞知云。 穩城近處藩胡
              仁弼輩, 可信者也, 臣所熟知之。 其他藩胡等, 亦有溪壑之慾, 若以某物給與, 則彼必誠心, 進告胡情。 給與之物, 朝廷料理下送。 近來連歲大無, 民皆流散, 朝廷趁時移粟, 以救孑遺之氓, 守令、邊將, 各別擇送, 然後可以蘇一方之民命矣。 且近觀人心不淑, 必先立紀綱而後, 國家號令, 庶或可行矣。" 權縉曰:　"北路凶荒, 近古所無, 列邑還上貢稅, 全不收捧, 民生飢困, 散而之四方, 坐視而不得救, 聞來事極寒心。 北方寒苦, 土地瘠薄, 雖在豐年, 居民或衣狗皮, 或被馬韉, 食草實糠粃者滔滔。 及今流離他境之後, 無意於本土, 故流民繈屬道路, 必至於空虛而後已。 豈非大可憂者哉? 初聞今年則禾穀稍實, 本月初, 咸興以南, 大風大雨, 禾穀盡爲損傷, 甲山等處, 生計蕭然, 而玆者又値雨雹之災, 野無所收。 虜情叵測, 邊圉空疎, 哀哀赤子, 無所依賴。 前者救荒太晩, 不得全活。 嶺南、嶺東一帶移粟之策, 一日爲急, 而設使兩道監司處, 下諭丁寧, 當此多事之日, 他道救急, 恐不能着實擧行。 自朝廷擇差御史有風力幹事之人, 下送于嶺南、嶺東等處, 催促轉運于安邊, 安邊以北, 自當以馬尙舡移運, 庶救北路垂死之民。 不勝幸甚。" 王曰: "救荒御史, 令該曹差出。" 王問於縉曰: "救荒御史, 當送於本道耶?" 縉曰: "本道無一斗之粟。 慶尙、江原兩道差送, 使之督運, 臣之所達如此矣。 本道自古素無士大夫, 只有愚悍之民, 無可與議事之人。 以往事見之, 則李施愛之亂, 列邑皆叛, 及乎壬辰之變, 王子、宰臣, 縛而與賊, 人心之悖惡, 執此可知矣。 第念國家自前待北民, 與他道頓殊。 至於給與衣資優恤之典, 靡所不用其極, 則民之於國家, 安有携異之意哉? 但邊將、守令侵漁剝割, 罔有紀極, 而朝廷懸遠, 屯膏不下, 少有邊警, 則民皆倒戈, 疾視長上, 此豈惟民之罪哉? 必有所召者矣。 小堡邊將, 雖不能皆得其人, 主鎭之官, 不可不擇遣也。 如有貪殘之輩, 則臣當不待殿最, 續續請罪, 自朝廷繩之重律, 以懲其惡。 此意亦申飭銓曹, 各別擇差。" 王曰: "主鎭之官, 則非銓曹所擬, 備邊司議薦, 而何至如此耶?" 縉曰: "該曹
              司當初豈不欲精擇乎? 第人不畏法, 赴任之後, 專事肥己。 唯當十分愼擇而已。" 王曰: "主鎭守令, 未知某某等處耶?" 縉曰: "六鎭、三、甲、明川、吉州等處, 足是主鎭也。" 王曰: "卿所陳, 予當體念。 我國自前不知賊情, 只因藩胡之進告, 而未諳虛實, 彼以犬羊之賊, 豈無愚弄之意哉? 今後虜地近處伏兵, 禁雜人來往, 譏察虜情以啓。" 縉曰: "藩胡受職牒向化者, 今亦有之, 而兵使自前多有知者云, 下去則當往行營, 可以從長審處矣。 今此國家營建大役, 大小臣民, 孰不欲盡心助工? 但今番助工木, 分付于各道, 則南北兵使等, 除防斂布, 創開無前之規, 事極寒心。" 王曰: "渠等無乃見朝廷事目, 而如是爲之耶?" 縉曰: "朝廷之意, 本在於不煩民力也。 豈使渠等放軍斂布乎?" 王曰:　"卿下去之後, 一切禁斷。" 王曰: "內奴婢等, 亦是王民, 而邊將、守令侵虐滋甚云。 卿下去, 另加優恤。" 縉曰: "如有此弊, 臣隨聞請罪。" 王曰: "老酋處, 須遣解事伶俐之人, 偵探賊情可矣。" 
                (李)守一曰: "前兵使金景瑞請遣人偵探, 而朝廷不爲輕易許之矣。 申忠一前日往來虜穴, 稍知賊情, 而其後則絶未得詳探。 前頭亦得人以送, 則庶可知矣, 不得其人, 則賊情未能詳知, 而反有漏洩軍機之患矣。" 王曰: "然矣。 解事伶俐人, 各別擇送, 細知虜情, 兼察在逃逆賊可矣。" 李守一曰: "六鎭流民, 趁未刷還, 則不待外寇之至, 便作空虛之地, 使祖宗豐沛之鄕, 將不能保存。 臣不勝憂悶扼腕之至, 使之及時刷還可矣。" 王曰: "予當議處。 卿等下去本道, 各別盡心善處。" 王曰: "在逃逆賊罪人, 十分盡心購捕可矣。" 
                (李)守一曰: "自前細知此事, 當竭力譏察。" 王(曰)賜以甲冑、兵器等物曰: "卿等持去, 以爲緩急之用。"
地名: 安邊 (咸鏡道, 都護府)
年: 1620.0

○庚申六月初五日辛亥政院啓曰: "見咸鏡監司沈悙捉熊論賞狀啓, 不勝駭異之至。 近來倖門大開, (無所忌憚)。 各衙門、各道以些少微勞, 處處褒啓, 日日陞秩者, 不可勝數。 奴隷、市井, 混是金玉, 識者寒心。 況此熊之爲物, 本非食人害物之獸, 而設或咬殺人命, 其捕獲之勞, (別無可紀,) 不過自本營(斟酌), 略施其賞而已。 何敢濫其鋪張牒報, 至於啓聞, 以副守令希覬之望哉? 況安邊府使元守身, 隱然以其子有亨之名, 竝錄褒中, 而監司又從以和之。 若諉以惡獸, 而皆得蒙賞, 則凡殺毒蛇、狂狗之噬殺人命者, 亦可一一褒啓乎? 爵賞之濫僞, 名器之紊淆, 未必不由於此。 請咸鏡監司沈悙及安邊府使元守身, 竝命推考, 以杜無窮之弊。" 傳曰: "(知道。) 自當察處。 政院非糾劾之地, 不必事事煩啓, 擾擾於靜攝之中也。" 【守身, 王之姬父也。】
地名: 安邊 (咸鏡道, 都護府)
年: 1622.0

○壬戌三月初一日
              朔丁酉分兵曹啓曰: "常時入直衛將以下, 則自本曹(不時)摘奸, (以察)有無隨卽推覈, 自是例事。 而至於摠府衙門等, 則(事體一與本摠府相同), 玆無相管之規。 因其本府省記, 某摠管、某經歷、某都事書塡入啓, 亦其常例。 今聞寒食日, 有一分摠管(稱名人), 擅出郊外於中路, 以‘把犯馬’, 私縛士子, 至於亂打, 幾至死域。 其士子之子, 爲其父洩憤, 先呈刑曹及法司, 囚其(分摠府)使令一人、(摠管)奴子一人, 又呈疏, 以‘本曹不肯檢飭, (闕內)侍衛將士橫行作弊(無所不至。)’ 爲言。 大槪此宮譏察、守直之事, 日漸虛疎, 入直諸將, 擅離直所, 已爲駭愕。 至於摠官, 雖在闕內, 待標信往于日中, 則擅出闕門, 尤極驚駭。 請摠管某人, 爲先覈出, 繩以‘不待標信, 擅離直所’之律, 而摠管之闕直者, 亦時摘奸, 以杜後弊何如。" 傳曰: "允。 (從重推考。 今後摠管闕直者, 一一入啓。【摠管卽安邊玏, 以李時白犯馬, 杖數十。】)"
地名: 安邊 (咸鏡道, 都護府)
年: 1666.0

○執義李翊、掌令金澄等啓北邊生事, 率由於蔘與獵耳。 頃者東平尉
              鄭載崙家奴, 以越境畋獵, 纔已定罪矣。 今聞益平、東平兩宮奴砲手四人, 入獵三、甲等地, 多載皮物, 間路潛歸, 爲監司所譏捕, 方被囚於安邊。 而其中有持兵曹公文者, 其文曰: ‘砲手某等所經各官勿禁’ 云。 得箕、載崙等, 入送其家奴, 輕犯邊禁, 以爲小民效尤之地, 已極痛駭, 而兵曹之成給, 勿禁公文, 亦甚不可。 此而置之, 難防後弊。 得箕、載崙及兵曹當該堂上, 請命罷職。" 上命姑先推考。 又啓: "申啓澄、李宣岳俱以進士, 擧擬於副率侍直之望, 愛點。 副率七品也, 侍直八品也。 有違政體, 當該堂上請推考。 啓澄、宣岳改正。" 上從之。 又啓: "驪州牧使金壽翼, 曾牧濟州, 爲御史所按, 犯贓錮廢者, 幾數十年, 到今衰老, 尤無可取, 而更畀字牧之任, 大違政法。 請當該堂郞推考, 金壽翼罷職。" 上從之曰: "壽翼遞差。" 又啓: "兼內乘柳潝, 以其妾子, 爲富商朴姓人之子, 名曰以朴, 其悖倫射利甚矣。 不可齒於衣冠之列, 請削版。" 上皆從之。 又啓: "戶曹參判南老星以其妾子, 爲南斗柄之侍養子, 至於呈官出立案, 其貪財産、沒廉隅, 昭然難掩。 請罷職不敍。" 上不從, 命從重推考。 三啓, 乃從。

○執義李翊、掌令金澄等啓曰: "北邊生事, 率由於蔘與獵二弊, 申嚴禁防, 而犯者不止。 頃者東平尉
              鄭載崙家奴, 以越境畋獵, 纔已定罪。 今聞益平尉
              洪得箕及載崙兩家奴砲手四名, 入獵於三甲等地, 多載皮物, 間路潛歸, 爲監司所譏捕, 方被囚於安邊。 而其中有持兵曹公文者, 其文曰: ‘砲手某等, 所經各官勿禁。’ 云。 得箕、載崙等, 輕犯邊禁, 令小民效尤, 而兵曹成出公文, 使之勿禁, 此皆前所未有, 事之可駭, 莫甚於此。 得箕、載崙及兵曹當該堂上, 請竝罷職。" 上命姑先推考。 又啓曰: "驪州牧使金壽翼, 曾牧濟州, 爲御史所按, 廢錮者數十年, 到今衰老, 尤無可取, 而更畀字牧之任, 大違政法。 請吏曹當該堂、郞推考, 壽翼罷職。" 上從之, 而命遞壽翼。 又啓曰: "兼內乘柳潝, 以其妾子爲富商朴姓人之子, 名曰以朴, 其射利悖倫之狀, 不可齒於衣冠之列, 請削去仕版。" 上從之。 又啓曰: "戶曹參判南老星, 以其妾子, 爲遠宗南斗柄之侍養子, 斗柄身死之後, 爲之呈官立案。 老星身居宰列, 不顧廉隅, 甘心於斗柄之妾, 財利之誘, 不計族係之遠近, 以其子爲武夫之後, 使之專管家産, 令其主母, 不得措手, 致有呈狀本府之擧, 羞辱搢紳, 莫此爲甚。 請罷職不敍。" 上命從重推考, 三啓乃從。
地名: 安邊 (咸鏡道, 都護府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 安邊 (咸鏡道, 都護府)
年: 1681.0

○壬申/備局以咸鏡監司尹趾善狀論被災邑蠲減變通事覆奏請, 被災尤甚六鎭各邑, 諸般身役應納田稅、貢物及三色奴婢身貢, 竝許全減。 其次安邊等九邑, 減其一半, 而以南道稍稔諸邑所在穀, 移給北道之民, 以關西之與本道接界諸邑所在管餉穀, 移轉南道, 以爲賑救之用, 上從之。
地名: 安邊 (咸鏡道, 都護府)
年: 1727.0

○兩司申前合啓, 不允。 憲府
                【掌令崔
                  。】
              申前啓, 不允。 又啓曰: "北道內奴婢身貢之代, 自兵、戶曹有分半移送之例, 而初則不過十同, 至壬辰, 已爲二十同, 故兵判朴遾, 陳請勿送, 則命減十同, 只存本數。 此實先朝軫念經費之盛意, 而內奴婢逐年滋息, 今兵曹所送, 至於一百三十同之多, 度支亦然, 經用日縮。 聞奴婢身貢, 自本道, 逐名收捧十二斗, 而會付各邑糶糴之際, 民受其弊。 當初相換, 寔出於重邊, 而邊備有餘, 則輸入京師, 古有是例。 若令本道徵布, 則十二斗米, 可當一疋之布。 德源以北, 船路無礙, 安邊以南, 不過五日之程, 輸納其本司, 則內司無替徵之弊, 經費無移送之慮。 請自今內奴婢身貢, 自本道徵布, 直納本司, 永廢兵、戶曹移送之例, 以恤經費。" 不從。
地名: 安邊 (咸鏡道, 都護府)
年: 1747.0

○辛亥/大臣率備堂請對, 上引見。 蓋因義州府尹鄭夏彦狀啓云, ‘瀋陽將有蟒牛哨設屯之意故也。’ 左議政趙顯命曰: "此實渠之安邊大略矣。 聞流民前則殆近三十萬, 今則倍蓰, 故欲開利竇, 以爲安集之地, 果如此則來頭之慮無窮矣。" 領議政金在魯曰: "退柵事, 最悶矣。" 上曰: "彼若屯田, 則防備之道, 當着實料理, 而至於設屯事, 瀋陽將所爲, 極陰譎矣。 使臣呈文則可以探知, 而若不得請, 則雖埋骨燕山可矣。 彼人貪風大振, 今雖行賂彌縫, 後必難支矣。" 顯命曰: "若退柵而設屯, 鷄犬烟火相接, 則必多生事之端。 而此猶小者, 流民若近在, 則實係國家安危。" 上曰: "使臣力爭可也。" 司直金始烱曰: "其所設屯處, 與鴨江咫尺矣。 烟火相通, 則男女必無常往來。 如此而其可無弊乎?" 司直趙觀彬曰: "其地土沃, 故必欲開墾, 在我爲必爭之地。 且聞瀋將貪虐, 與訥親之族三四人, 作爲一黨云矣。" 戶曹判書金若魯曰: "若行賂請寢, 則後弊無窮, 恐不可矣。" 上曰: "然矣。 終必至傾朝鮮, 而行賂其亦難矣。 行賂一節, 嚴禁可也。" 顯命曰: "信行首譯玄泰翼上送節目, 極爲駭然, 萊伯之循例上送, 亦非矣。" 承旨金尙迪讀奏狀啓與節目, 上曰: "東武何謂也?" 李周鎭曰: "關白所住處也。" 上曰: "京都留宿云者, 何也?" 周鎭曰: "京都, 卽倭皇所在大板城。 己亥年則使臣暫時經過, 今行則以留宿節目矣。" 上曰: "節目中關白之稱殿下, 已極猥濫, 島主太守之稱殿, 樣極駭然, 而萊伯之不能嚴辭退却, 甚駭然矣。" 顯命曰: "玄泰翼入去時, 太大君及儲君許鷹子十連事, 無報達之事, 而五連以十連定式者, 未可知也。" 上曰: "太守則禮單中本無, 而渠何敢肆然書上耶? 萊伯事尤駭矣。 泰翼豈不知此節目之有傷事體? 其所敢稱書姓名云者, 無尊敬之意。 彼雖自尊, 我則公然書諱乎? 朝廷紀綱, 宜示遠夷。 首譯玄泰翼, 館門外梟示, 萊伯亦當嚴處矣。" 在魯曰: "倭奴之使我國書姓名云者, 卽書御諱之意, 爲譯官者, 見此而不爲嚴斥, 肆然上送, 已極可駭, 萊伯亦何敢循例馳啓乎?" 吏曹參判金尙魯曰: "殆同慢書, 毋惜一律。" 上曰: "我國若有紀綱, 豈至此? 然刑殺甚重。 予當有闊狹, 首譯、萊伯, 命竝拿鞫嚴問。" 仍敎曰: "交隣, 禮、信而已。 禮卽敬也, 信卽誠也。 若無二者, 何以交隣? 今萊府上送節目, 有不敬猥褻者, 爲府使、譯官者, 不能嚴斥, 敢爲轉達, 事之可駭, 莫此爲甚。 其在樹國綱重交隣之道, 不可不各別嚴處。 府使金尙重、譯官玄泰翼, 發遣都事卽爲拿來, 前正閔百祥東萊府使除授, 卽日辭朝。"
地名: 安邊 (咸鏡道, 都護府)
年: 1768.0

○命以尹東度爲內局都提調。 時, 諸承旨皆被罪, 武承旨徐有大置所下傳敎而出, 日旣夕, 更命承旨入侍, 收還三大臣免相傳旨, 敎曰: "李昌壽之請拔趙泰億
              《璿源譜略》跋文怯也。 僕僕謝過, 欲何爲乎?" 命李秉鼎解見任, 仍誦淸江淸兮白鷗邊, 白鷗長在淸江前。 沙白鷗白兩白白, 何者爲沙何者鷗。 漁笛一聲忽飛去, 然後沙沙鷗自鷗, 命少退。 有頃大臣皆承命入侍。 命讀奏北道慰諭御史狀啓, 敎曰: "今覽啓聞, 安邊景象, 無異目覩。 昨覽誌狀, 何敢忽也? 安邊寺奴婢貢布, 一竝蠲減, 以此觀之, 文川以北庶可推知。 御史與道臣, 十分商量, 着意救濟, 使北道元元, 少知予意。" 領議政金致仁曰: "今日有大處分矣。" 上曰: "何處分?" 致仁曰: "乃李光佐事也。" 上曰: "當已頒布矣。" 致仁曰: "以承旨被罪, 傳敎初不持出矣。" 命中官取來。 致仁見傳敎訖曰: "國是大定, 世道有賴, 今忽有此擧, 是埋禍根於朝廷。 殿下豈爲此乎?" 上曰: "閔弘烈非矣。 弘烈所奏, 乃致雲之言也。" 致仁曰: "其言非指此矣。" 上曰: "李光佐之殺白時耉ㆍ洪啓迪非矣。" 致仁曰: "豈特此也, 不必索言。" 時, 上意比常參時稍解, 致仁等恐復觸激, 不敢力言。 上曰: "爲此處分, 則隄防果陵夷乎?" 致仁曰: "然矣。 乙亥以後泯然爲一色, 今已十數年, 若變改更生一閙, 豈不可悶乎?" 上曰: "李光佐戊申之功多矣。" 致仁曰: "雖有功, 不足以賞其罪矣。" 左議政韓翼謩繼陳之, 右議政李昌誼曰: "臣曾任判尹時, 獨箚請懲討辨忠逆, 乃臣家計矣。" 內局都提調尹東度亦言其不可, 上曰: "李光佐爲隄防乎? 此何必爲根本?" 良久又敎曰: "卿等爲世道慮, 予豈固執?" 仍命還收所下傳敎, 閔弘烈投畀, 亦命勿施。 時, 處分猝下, 雖賜反汗, 中外聽聞, 莫不驚惑。
地名: 安邊 (咸鏡道, 都護府)
年: 1776.0

○關北察民隱御史李會遂復命。 是年正月會遂奉英宗命而出, 至是反面, 以十條弊瘼別單以啓, 備邊司覆奏: "其一, 田政改量, 依文川等三邑, 從實踏驗, 使各邑守令, 每年擧行也。 其一, 安邊、文川、定平三邑交濟倉舍, 分設便否, 令道臣狀聞也。 其一, 武學依舊例許赴都試, 慰悅邊情也。 其一, 婢貢減罷後, 內奴所納雜役, 兩本宮別差, 依舊濫徵之弊, 嚴飭減給也。 其一, 鏡城以南十四邑貢布升色, 一遵五升三十五尺之式也。 其一, 劃給本道營賑耗中, 田米七百石, 於高山、居山兩驛, 每年分給馬戶, 以救絶站之患也。 其一, 森森坡、黃拓坡、造山堡等三鎭土卒, 以附近寺奴, 量宜加定也。 其一, 開市所用雜種不足者, 令道臣措備, 以除民間責納之弊也。 其一, 三、甲無鹽, 劃送隣邑之鹽也。 其一, 痛懲推刷官之弊也。" 幷從之。
地名: 安邊 (咸鏡道, 都護府)
年: 1782.0

○癸丑/親鞫文仁邦等諸罪人。 仁邦供曰: "所得妖術之冊, 一則《乘門衍義》, 一則《經驗錄》, 一則《神鞱經》, 一則《金龜書》, 而淸溪先生, 卽德相也。 天湜與臣, 同習此書, 轉往陽城、鎭川等地, 搆草幕以居。 亂離等說、看星等事, 果如瑞集之供, 而襄陽居李京來, 是異人, 故欲爲都元帥。 都昌國爲先鋒將, 瑞集爲運糧官, 因臣師德相之被配, 稱以大先生, 與金勛等八人, 至有屠掠城邑, 直犯京城之謀矣。" 仁邦與朴瑞集、白天湜面質。 供曰: "京來、都昌國、金廷彦、吳聖賢、金勛、白天湜, 皆是同黨, 而爲德相被罪事, 密議稱兵犯闕之謀。" 京來以爲: "渠是澤徵之切姻, 又是德相之弟子, 故有此逆謀云矣。" 仁邦結案: "臣之逆節, 旣發於瑞集之發告, 又發於天湜之口招, 當箇箇直招矣。 瑞集所供中說話, 果皆臣酬酢之凶言。 瑞集祝天文中三字, 卽是臣做出搆捏之計也。 《鄭鑑錄》中六字凶言, 亦做出謀陷之計, 而此凶言, 曾於臣冊子中經驗錄見之。 蓋臣所持冊子, 合爲四冊, 皆是至妖至誕之書, 專出於假托惑衆之計, 而同黨李京來在襄陽
              林川里, 都昌國在寧遠
              內樂林, 金廷彦在安邊, 郭宗大在順安, 吳聖賢在安邊, 此外卽金勛ㆍ白天湜也。 淸溪先生, 卽宋德相。 季琉, 卽德相之孫, 年今二十八歲, 此皆臣同心謀逆者也。 臣與京來、昌國, 尋常往來, 而辛丑年九月, 又往見京來, 則京來曰: "渠之先生德相, 得罪於朝廷, 橫被遠配, 今則事已急矣, 卽速擧行爲可。 君若善募人才, 則成事後將相間當大用云云。 京來爲都元帥, 昌國爲先鋒將。 襄陽多有渠之同黨及奴僕, 不時猝發, 先殺襄陽邑倅, 收聚軍器及軍兵, 次伐杆城, 轉入江陵。 自江陵直入原州, 仍爲長驅, 自東大門入城。 事成後, 德相封大先生。 擧事日字, 京來、昌國議定以甲辰年七月九月間, 而京來曰: "吾之族黨, 有李澤徵, 其外又多有族黨, 自當結納。 至於京中, 吾亦當周旋, 汝則往三南, 有膂力可用之類, 某條求聚云, 故臣之來留鎭川者, 亦以此也。 大逆不道, 是實。" 兩司合啓。
                【大司憲鄭好仁、大司諫申應顯、司諫朴聖泰、掌令權坪、獻納金翊休、正言權&#x2567F;ㆍ李太亨。】
              近來亂逆之接踵而起者, 無非爲德相效死之計, 其氣焰之熾, 排布之廣, 實有宗社難言之慮。 果然今番仁邦之出, 而情節之窮凶, 謀議之陰慘, 實是載籍所未有之極惡大憝。 三字、六字等凶言, 固已萬萬叵測, 而至於嘯聚徒黨, 或稱元帥, 或稱先鋒, 屠掠營邑, 直犯京師, 專出於爲德相之狀, 一一直招。 旣捧結案, 則豈可以他罪人之未及拿來, 一刻容息於覆載之間乎? 請大逆不道罪人仁邦, 卽爲正法。" 敎曰: "旣捧結案, 正法何時不可? 依前下敎, 待罪人拿來正法。"